OTAMENDI TOLOSA (EH Bildu, 2016-04-21):
Eskerrik asko.
Bueno, Euskal Sozialistak legebiltzar taldeak Euskotrenen Donostiaren eta Urola Kosta Debabarrenaren arteko tartean gaueko zerbitzua zabaltzeko aurkeztu duen interpelazioaren ondoriozko mozioari osoko zuzenketa aurkeztu diogu. Batez ere, gure zalantzak ditugulako eskatzen dena benetan, herritarrek eskatzen duten zerbitzu bat den eta, zehazki, zein beharrei erantzuten dien.
Aurkeztutako eskaera eta Elola jaunak eman dituen arrazonamenduak konpartitu genitzakeen neurri batean, baina beti ere, benetan, eskaera badago eta helburu konkretu batzuei erantzuten badie.
Beldur gara eta, betikoan erori gaitezkeela. Asmoa bat izatea, baina azkenean aurkakoa lortzea. Hau da, ingurune horretako turismoa bultzatu eta ostalaritza lagundu asmoz, beste helburu batzuen artean, martxan jartzea zerbitzu hau, baina aurkakoa gertatzea, jendeak hiriburura hanka egitea eta herrietako bizitza galtzea.
Eta horregatik aurkeztu dugun osoko zuzenketan eskatzen genuen ahalik eta eperik laburrenean, Eusko Jaurlaritzak aztertu ditzala Donostiaren eta Urola Kosta-Debabarrenaren arteko korridore horretan dauden herritarren mugikortasunerako beharrak.
Eta proposatu ditzala hauei erantzuteko neurririk egokiena. Eta azterketa hori ez litzateke mugatu beharko asteburuetarako gaueko tren zerbitzu edo kirol ekitaldi eta ekitaldi sozio-kulturaletarako balizko eskaera bati erantzuteko, baizik eta lehentasun osoz, egunerokotasunari erantzuteko baita.
Baina azterketa hori ez da soilik errentagarritasun ekonomiko terminotan egin behar. Errentagarritasun soziala eta, nola ez, ingurumen errentagarritasuna ere kontutan izan beharko lirateke.
Hipotesiez betetako azterketa bat ez da nahikoa. Aurrekoan sailburu andreak azaldu zizkigun kostu sarrera eskaera estimazio batzuen ondoriozko azterketa ez da nahikoa, gure ustez.
Horrelako zerbitzu bat ezarri aurretik, herritarren eskaerak eta beharrak zeintzuk diren ondo aztertu behar dela irizten dugu eta, ez hori bakarrik, garraioaren antolaketa egokiena zein den aztertu behar da herritarrekin, zein garraio eredu bultzatu nahi dugun erabaki.
Eta EH Bilduren apustua gai horretan garbia da. Mugikortasun jasangarri baten aldeko apustu irmoa egiten dugu eta hori bermatzeko ahal den bitarteko guztiak jarri behar direla uste dugu.
Euskal Sozialistak legebiltzar taldeak egiten duen gau-trenen zerbitzuaren eskaera baino, lehentasun handiagokoa dela iruditzen zaigu egun dagoen tren zerbitzuaren hobekuntzak planteatzea.
Batez ere, Deba-Zumaia arteko zerbitzuaren maiztasuna handiagotuz. Hau ahalbidetzeko, bikoizketa bat eginez, Itziar pare horretan, adibidez. Edo egunerokotasunean, bai lanera joateko, ikastera joateko edo dena delakorako, herritarrek garraio bide publikoaren aldeko apustua egitea errazteko, adibidez, Debako tren geltokia indartu genezake, ba intermodal bihurtuz, ETSk Deban duen lurzoruan parking disuasioro bat ezarriz. Badaude hainbat gauza egin ahal direnak.
Baina esan bezala, horretarako azterketa serio bat egin beharra dago lehen bai lehen.
Guk ere, gure kontraste txiki batzuk egin ahal izan ditugu eta egin ditugu, aipatzen den korridore horretako udal batzuetako ordezkariekin eta orokorrean bat datoz azterketa sakon bat egin beharrarekin.
Ez da behar hori sumatzen. Kirol eta ekitaldi sozio-kulturaletarako zerbitzu bereziak jartzen dira, baita uda aldean festak direla edo abarretarako. Zerbitzu hori puntualki jartzen da.
Hori bai, azpimarratu digute, adibidez Debatik, eta esan nahi nuen hau, normala ez dena dela zuk esan duzuna, askotan errazagoa dela, errazagoa suertatzen dela garraio bide publikoa erabiliz Debatik Bilbora joatea, Donostiara joatea baino. Eta hori egia da, aitortzen dizut, ez da normala. Horrek zer pentsa ematen du. Horregatik azterketa horren beharra ikusten dugu ezinbestean.
Guztiz bat etorri gara kasu honetan EAJrekin, honelakoak gertatzen dira bai, batzutan, gaur askotan, eta gainera, zergatik ez esan, gure eskaera aberasten du, zuekin egindako ekarpenak.
Eusko Jaurlaritzara mugatu beharrean azterketa hori egitearen erantzukizuna, elkarlanean jartzera bultzatzen baititu Gipuzkoako Foru Aldundia eta Gipuzkoako Garraio Agintaritza.
Beraz, beno, ikusten, somatzen denaren arabera, azterketa egitearena aurrera irtengo denez, ba eskatzen duguna da ea lehen bai lehen azterketa hori egiten den eta behar beharrezko azterketa horren ondorioz irteten diren behar beharrezko neurriak edo hobekuntzak lehen bai lehen martxan...
...hori egiten den eta behar beharrezko azterketa horren ondorioz irteten diren behar beharrezko neurriak edo hobekuntzak lehenbailehen ba martxan jartzen diren.
Besterik gabe.